Fredriksten
Fredriksten, fæstningsanlæg ved Halden i det sydøstligste Norge. De første anlæg stammer fra Hannibalfejden 1644-45, og efter flere svenske angreb 1658-60 blev de udbygget til en permanent fæstning og opkaldt efter Frederik 3. I 1716 forsøgte Karl 12. uden held at erobre fæstningen og igen i 1718, hvor han faldt foran skanserne. I 1814 angreb svenskerne atter Fredriksten, og fæstningen blev bombarderet og siden rømmet. 
I begyndelsen af 1900-t. blev Fredriksten moderniseret pga. det spændte forhold mellem Sverige og Norge, men fæstningen blev nedlagt i 1905 og har siden været mindesmærke.